**Ministru kabineta noteikumu projekta "Grozījumi Ministru kabineta 2004. gada 20. janvāra noteikumos Nr. 42 "Noziedzības novēršanas padomes nolikums"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta "Grozījumi Ministru kabineta 2004. gada 20. janvāra noteikumos Nr. 42 "Noziedzības novēršanas padomes nolikums"" (turpmāk – projekts) mērķis ir pilnveidot Noziedzības novēršanas padomes nosaukumu, mērķi, funkcijas un sastāvu, tādējādi paplašinot padomes kompetenci sadarbības īstenošanā starp likumdevēju, izpildvaru un tiesu varu.Projekts stāsies spēkā nākamajā dienā pēc tā izsludināšanas. |
|  |  |
| **I. Tiesību akta projekta izstrādes nepieciešamība** |
| 1. | Pamatojums | Ar Ministru prezidenta 2020. gada 13. augusta rezolūciju Nr. 2020-1.1.1./65-65 Ministru prezidenta biedram, tieslietu ministram J. Bordānam ir uzdots izstrādāt un iesniegt izskatīšanai Ministru kabineta š.g. 8. septembra sēdē grozījumus Ministru kabineta 2004. gada 20. janvāra noteikumos Nr. 42 "Noziedzības novēršanas padomes nolikums" (turpmāk – rezolūcija), kas paredzētu pilnveidot padomes nosaukumu, mērķi, funkcijas un sastāvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta iekārtas likuma 26. pants noteic, ka Ministru kabinets vai Ministru prezidents no Ministru kabineta locekļiem var izveidot vienu vai vairākas koleģiālas institūcijas (piemēram, komisiju, padomi) atsevišķu jautājumu apspriešanai. Ministru kabineta locekļu koleģiālās institūcijas darbu piešķirtā budžeta ietvaros nodrošina tā nozares ministrija, kuras darbības jautājumu apspriešanai izveidota attiecīgā koleģiālā institūcija. Starpnozaru koleģiālo institūciju darbu nodrošina Ministru kabineta vai Ministru prezidenta noteikta institūcija.Pašreiz saskaņā ar Ministru kabineta 2004. gada 20. janvāra noteikumu Nr. 42 "Noziedzības novēršanas padomes nolikums" (turpmāk – noteikumi) 1. punktu padome ir koleģiāla institūcija, kuras darbības mērķis ir koordinēt un pilnveidot valsts institūciju darbību noziedzības (tai skaitā korupcijas un organizētās noziedzības) novēršanā un apkarošanā. Ievērojot to, ka ar rezolūciju uzdots paplašināt padomes mērķi projekts paredz noteikumu 1. punktā noteikt, ka Noziedzības novēršanas padome (turpmāk — padome) ir koleģiāla institūcija, kuras darbības mērķis ir stiprināt tiesiskumu, koordinēt un pilnveidot valsts institūciju darbību, lai novērstu un apkarotu noziedzību, īpaši korupciju un organizēto noziedzību, kas apdraud valsts drošību un ekonomisko stabilitāti, kā arī sekmētu vienotu un efektīvu izpildvaras un tiesu varas sadarbību tiesiskuma stiprināšanai. Vienlaikus nav nepieciešams paplašināt padomes nosaukumu, jo noziedzības novēršana sevī ietver tiesiskuma stiprināšanu un korupcijas novēršanu. Tāpat ievērojot to, ka ar rezolūciju uzdots paplašināt padomes funkcijas, projekts paredz papildināt noteikumus ar 2.8. apakšpunktu nosakot, ka viena no padomes funkcijām ir īstenot sadarbību starp izpildvaru un tiesu varu, lai, ievērojot varas dalīšanas principus, izvirzītu kopīgus mērķus un koordinētu darbību tiesiskuma veicināšanā.Ievērojot to, ka Labklājības ministrijas un Izglītības un zinātnes ministrijas pamatfunkcijās neietilpst novērst un apkarot noziedzību, projekts paredz no noteikumu 5. punktā uzskaitītā padomes sastāva izslēgt labklājības ministru un izglītības un zinātnes ministru. Vienlaikus projekts paredz noteikt, ka Izglītības un zinātnes ministrs, labklājības ministrs un veselības ministrs padomes sēdē tiek uzaicināts piedalīties ar balsstiesībām šo noteikumu 2.7. apakšpunktā minētā lēmuma pieņemšanā, proti, kad padomes sēdēs tiek lemts jautājums par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" līdzekļu sadali. Ievērojot to, ka iestādes nosaukums "Noziedzīgi iegūtu līdzekļu legalizācijas novēršanas dienests" ir mainīts uz nosaukumu "Finanšu izlūkošanas dienests", projekts paredz noteikumu 5.12. apakšpunktā noteikt, ka padomes sastāvā ietilpst Finanšu izlūkošanas dienesta priekšnieks.Ievērojot rezolūcijā noteikto, kā arī to, ka ar projektu tiek papildināts padomes noteiktais mērķis un funkcijas, projekts paredz noteikumu 5. punktā paplašināt padomes sastāvu, proti, iekļaujot padomes sastāvā ārlietu ministru, aizsardzības ministru, Latvijas Valsts prezidenta deleģētu pārstāvi, Valsts drošības dienesta priekšnieku, Valsts ieņēmumu dienesta ģenerāldirektoru, Valsts policijas priekšnieku un Satversmes aizsardzības biroja direktoru. Ievērojot to, ka padomes nolikuma struktūrā parasti noregulē, vai padomes sēdes ir atklātas vai slēgtas, projekts paredz noteikt, ka padomes sēdes ir slēgtas, jo tajās tiek skatīti jautājumi, kas saistīti ar noziedzības (tai skaitā korupcijas un organizētās noziedzības) novēršanu un apkarošanu.Ievērojot to, ka saskaņā ar Noziedzīgi iegūtas mantas konfiskācijas izpildes likuma 45. pantu konfiscētie līdzekļi tiek novirzīti Tieslietu ministrijas atsevišķā budžeta programmā, lai īstenotu nepieciešamos pasākumus finanšu un ekonomisko noziegumu apkarošanai un atbalsta sniegšanai noziedzīgos nodarījumos cietušajiem, kā arī to, ka saskaņā Ministru kabineta 2018. gada 1. janvārī noteikumi Nr. 769 "Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" (turpmāk – fonds) finanšu līdzekļu izmantošanas kārtība" 6. punktu fonda sadalē piedalās Iekšlietu ministrija, prokuratūra, Korupcijas novēršanas un apkarošanas birojs, Finanšu ministrija, Izglītības un zinātnes ministrija, Labklājības ministrija un Veselības ministrija, projekts paredz noteikt, ka – tāpat kā Valsts kontrole – ārlietu ministrs, aizsardzības ministrs, Latvijas Valsts prezidenta deleģētais pārstāvis, Valsts drošības dienesta priekšnieks, Valsts ieņēmumu dienesta ģenerāldirektors, Valsts policijas priekšnieks, Satversmes aizsardzības biroja direktors nepiedalās lēmuma pieņemšanā par fonda līdzekļu sadali.  |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Tieslietu ministrija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Regulējums attieksies uz padomi, padomē pārstāvētajām amatpersonām un no padomes sastāva izslēdzamajām amatpersonām. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam nav ietekmes uz tautsaimniecību. Padome būs lemttiesīga arī padomes locekļa prombūtnes gadījumos. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |

|  |
| --- |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiek grozīts padomes sastāvs un paplašināta kompetence (sk. anotācijas I sadaļas 2.punktu) |
| 3. | Cita informācija | Saskaņā ar Oficiālo publikāciju un tiesiskās informācijas likuma 7. pantā noteikto Ministru kabineta noteikumus izsludina, tos publicējot oficiālajā izdevumā "Latvijas Vēstnesis" (www.vestnesis.lv) un tie ir pieejami sistematizēti vortālā Likumi.lv (www.likumi.lv). |

Iesniedzējs:

Ministru prezidenta biedrs,

tieslietu ministrs Jānis Bordāns

Zemzars 67036943

Uldis.Zemzars@tm.gov.lv